3de keer toe nié (ruimte)skeepsreg vir Starship | Netwerk24
05 Maart 2021 20:39
Die derde Starship-prototipe, SN10, het Donderdag, enkele minute ná sy eerste suksesvolle landing, ontplof.
Die vuurpyl het in Texas opgestyg en amper 10 km in die lug opgevlieg waarna dit laer oor die Meksikaanse golf gevlieg en regop gedraai het om te land.
Anders as die vorige twee vuurpyle wat ontplof en neergestort het, was die prototipe van Musk se Mars-vuurpyl steeds in een stuk toe dit land.
John Insprucker, 'n ingenieur wat kommentaar gelewer het oor die lansering, was so opgewonde hy het gemeen dis derde keer skeepsreg, soos die gesegde lui. Die vuurpyl het egter net ná die landing ontplof en in die lug opgeskiet voordat dit die grond in vlamme getref het.
Dit is onduidelik wat tot die ontploffing aanleiding gegee het en die regstreekse uitsending is gestaak, berig CNN.
Insprucker het in die uitsending gesê SpaceX het verskeie ander prototipes wat reeds vervaardig word en die volgende een sal in die "nabye toekoms" vir 'n toetsvlug gereed wees.
SN10 is die derde Starship-prototipe wat ontplof ná die vorige modelle – die SN8 in Desember verlede jaar en SN9 in Februarie.
Die vuurpyl word deur SpaceX ontwikkel om mense en goedere in die toekoms na die maan en Mars te neem.
Die miljardêr Musk, stigter van SpaceX en hoof van die elektroniese motorvervaardiger Tesla, het gemengde gevoelens oor die lansering.
"RIV SN10, eerbare ontslag," het hy in 'n twiet gereageer nadat 'n bewonderaar hom gelukgewens het, berig Al Jazeera. – SkyNews, CNN, Al Jazeera